Vlčan, Samuel, minister pôdohospodárstva a rozvoja vidieka SR (2022-06-29):
Ďakujem za slovo, pán predsedajúci. Vážená pani poslankyňa, vážení páni poslanci, nedá mi nezareagovať na vystúpenia. Teda aj po tom, čo som opustil rokovaciu sálu, sledoval som rokovanie, ale musel som vybaviť nejakú poštu. Je mi z niektorých vystúpení ľudsky smutno a musím povedať, že hlavne z tvojho vystúpenia, pán poslanec Mičovský, tá osobná zášť prekračuje hranice racionality. Ak máš akékoľvek podozrenie o mojej bezúhonnosti či v mojom predchádzajúcom živote, alebo počas môjho pôsobenia na ministerstve pôdohospodárstva a rozvoja vidieka, konaj! Obráť sa na orgány činné v trestnom konaní, obráť sa na investigatívcov, obráť sa na novinárov, ktorí sa tým zaoberajú, konaj! Lebo inak neviem vyhodnotiť tvoje konanie len ako urazenú pýchu, ako neschopnosť vyrovnať sa s nejakou životnou situáciou a je mi to ľúto. Ľudsky je mi to naozaj ľúto. Lebo ja som naozaj vtedy ponuku na spoluprácu úprimne prijal a chcel som naozaj pomôcť krajine, pomôcť rezortu, ktorý si ty vtedy riadil. To, že sme sa nezhodli na tom, ako manažérsky riadiť ten relatívne veľký kolektív na ministerstve pôdohospodárstva a v ostatných rezortných organizáciách, áno, to je pravda, ja som manažér nemeckého strihu, ty máš úplne inú skúsenosť. A mne ani nevadilo, že ty tú manažérsku skúsenosť do značnej miery nemáš. A chcel som ti úprimne pomôcť. Je mi to naozaj, opakujem, ľudsky ľúto, že sa nevieš s tou situáciou vysporiadať. A pre mňa je integrita to najcennejšie, čo mám. Každý bankár ti to potvrdí, že to je pre neho najdôležitejšie. Ak by bolo pravdivé to, čo ty hovoríš, že máš doklad z Národnej banky, ktorý si dal premiérovi, ktorý premiér preveroval, že, ktorý hovorí, že ja mám nejaké problémy s mojou bezúhonnosťou, tak myslíš si, že premiér by to nevedel prečítať, že premiér by si to nevedel preveriť u Národnej banky, či predchádzajúci premiér, alebo terajší premiér? Alebo že či samotná Národná banka by odrazu ten vlastný dokument, ak by bol pravdivý, odrazu stratila a udelila mi súhlas s menovaním do kontrolného orgánu veľkej štátnej banky? To nemyslíš vážne! Prosím ťa, nešír tieto hoaxy a konšpirácie, prosím, nespoliehaj sa na to, že ťa chráni výroková imunita v parlamente. Nie je ťa to hodné, nie je ťa to dôstojné. Ja sa nedotýkam tvojej minulosti ani to, že kto bol vtedy šéfom východoslovenských lesov, ktorý ťa navrhol do funkcie prvého nejakého vedúceho niekde a keď si mal problémy na lesoch, že kto ťa prichýlil na Mestskom úrade v Košiciach, kto bol vtedy primátorom, ja to neriešim. (Reakcia z pléna.) Ja to naozaj neriešim. A ti poviem, že ja som všetkých ľudí, ktorých si ty priniesol, neposlal preč z ministerstva. Poslal som tých preč, kde som potreboval väčší výkon. Kde som potreboval väčší výkon. Pre mňa je bezúhonnosť, morálna integrita a protikorupčný étos, jak ty rád hovoríš, to je minimálna požiadavka. Minimálna požiadavka. Ale naša krajina potrebuje viac. Dnes táto krajina potrebuje viac ako len bezúhonnosť. Potrebuje odbornosť, schopnosti, talent. To, že niekto vysedáva niekde na nejakých poradách hodiny a hodiny a neprináša to výsledky, to, to, to, tým sa nič nemerá, tým sa nič nemení. Ty dobre vieš, že ako si mi odovzdával rezort, v akom stave bola príprava strategického plánu, že v akom sme boli omeškaní, ako sme museli jednoducho tie ekoschémy narýchlo prerábať na celofarmový prístup, lebo jednoducho inak by nám to nebolo u našich poľnohospodárov prešlo. Ty dobre vieš, aké boli ťažké diskusie, keď som bol ešte vtedy poradcom premiéra, keď sme robili odpočet plánu, akčného plánu v PPA-čke, aká bola silná kritika zo strany Európskej komisie a aké to bolo zložité ten čas zabehnúť. A ja ti nevyčítam, že ty by si nechcel robiť, ale, žiaľ, ten tím ľudí, ktorý si si k sebe vybral, nemal ten výkon, nemali tie manažérske schopnosti, nemali tú skúsenosť a jednoducho nepohli tie veci dopredu tak, ako by sa vyžadovalo. Ale ja kvôli tomu necítim voči tebe osobnú zášť, čo ja vidím, že ty cítiš voči mne. Ja nemôžem za to, čo niekto si niekde pri nejakej klobáske a nejakom naliatom poháriku rozprávajú niekde nejakí jednoducho ľudia na nejakej chate. Čo ja s tým mám spoločné? Ja nechápem, že prečo toto vyťahujete a že ty sa k tomu pridávaš. Prečo to robíš? Taký ten akože súzvuk akože s opozíciou, ako s niektorými kritikmi je až zarážajúci, hlavne tými mimoparlamentnými. Čo tým sleduješ? Vysvetli to! Naozaj tomu nerozumiem. A potom už aj tá samotná logika v tom úsudku, že na jednej strane tvrdíš, že ja som niekde akože nejaký skrytý človek akože oligarchov v pozadí SMER-u, a na druhú stranu ma ten SMER odvoláva? Zakončím to, ako som svoje prvé dnešné vystúpenie, prosím, buďme seriózni. Ďakujem za pozornosť. (Rozhovor predsedajúceho s navrhovateľom mimo mikrofónu.)